Preşedintele interimar al PNL, Raluca Turcan, a scris miercuri, pe Facebook, că reprezentanţii PSD şi ALDE, alături de parlamentarii UDMR, au „ciopârţit” Codul penal prin eliminarea conflictului de interese din legislaţia penală, astfel că "o să se aleagă praful" de dosarele care se află în lucru, întrucât nu mai există fapta pentru care au fost făcute cercetările.

„Observ că cei de la PSD-ALDE, de mână cu cei de la UDMR, nu se pot abţine să mai ciopârţească câte un pic Codul Penal. Sunt incorigibili! Li s-a căşunat să elimine efectiv «conflictul de interese» din legislaţia penală, prin amendamentele admise în Comisia juridică din Camera Deputaţilor. Ceea ce au pus în loc este un simulacru de text, imposibil de aplicat, adică o reglementare care are acelaşi efect şi dacă există şi dacă nu”, a precizat deputatul PNL.

Raluca Turcan a mai spus că majoritatea parlamentară propune ca nimeni să nu mai fie sancţionat pentru conflictul de interese.

„Concret, «minunata» majoritate ne propune azi să nu mai fie nimeni sancţionat pentru conflictul de interese, şi nici pentru vreo faptă sinonimă. De dosarele care se mai află în lucru se alege praful, pentru că nu mai există fapta pentru care au fost făcute cercetările. Bineînţeles că pretextul este «punerea în acord cu deciziile CCR». Realitatea este, ca şi la OUG 13, că nu a cerut nicăieri CCR eliminarea conflictului de interese. Atunci au operat noaptea, acum operează ziua, doar că în paşi mai mici, împotriva sistemului de Justiţie”, a conchis Raluca Turcan.

Deputaţii din Comisia juridică au dat, marţi, un raport favorabil proiectului de lege pentru modificarea articolelor 301 şi 308 din Legea nr. 286/2009 privind Codul penal prin care se desfiinţează noţiunea de conflict de interese pentru funcţionarii publici, aceasta fiind înlocuită cu sintagma "folosirea funcţiei pentru favorizarea unor persoane”.

Potrivit expunerii de motive, "se impune amendarea dispoziţiilor art. 301 şi 308 din Legea nr. 286/2009 privind Codul penal cu modificările şi completările ulterioare, după cum urmează: modificarea titlului art. 301 prin înlocuirea sintamei «conflictul de interese» cu sintagma «folosirea funcţiei pentru favorizarea unor persoane»".

Deputaţii jurişti au adoptat un amendament al lui Marton Arpad care are următorul cuprins: "Fapta funcţionarului public care, în exercitarea atribuţiilor de serviciu, a îndeplinit un act prin care s-a obţinut un folos patrimonial pentru sine, pentru soţul său, pentru o rudă ori un afin până la gradul II inclusiv pricinuind prin asta un prejudiciu de interes public, se pedepseşte cu închisoarea de la unu la 5 ani şi interzicerea exercitării dreptului de a ocupa o funcţie publică pe o perioadă de 3 ani”.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.